*****

ΚΑΝΟΝΙΣΜΟΣ (ΕΟΚ) αριθ. 2124/84 ΤΟΥ ΣΥΜΒΟΥΛΙΟΥ

της 23ης Ιουλίου 1984

για την εφαρμογή της απόφασης αριθ. 2/84 του Συμβουλίου Συνδέσεως ΕΟΚ-Μάλτας περί παρεκκλίσεως από τις διατάξεις σχετικά με τον καθορισμό της έννοιας «καταγόμενα προϊόντα» ή « προϊόντα καταγωγής» της συμφωνίας συνδέσεως μεταξύ της Ευρωπαϊκής Οικονομικής Κοινότητας και της Μάλτας όσον αφορά τους μετασχηματιστές μέσης συχνότητας

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 113,

την πρόταση της Επιτροπής,

Εκτιμώντας:

ότι η συμφωνία συνδέσεως μεταξύ της Ευρωπαϊκής Οικονομικής Κοινότητας και της Μάλτας (1) υπογράφηκε στις 5 Δεκεμβρίου 1970 και άρχισε να ισχύει την 1η Απριλίου 1971·

ότι στις 4 Μαρτίου 1976 υπογράφηκε στις Βρυξέλλες πρωτόκολλο περί καθορισμού ορισμένων διατάξεων αναφερομένων στη συμφωνία συνδέσεως μεταξύ της Ευρωπαϊκής Οικονομικής Κοινότητας και της Μάλτας (2), το οποίο άρχισε να ισχύει την 1η Ιουνίου 1976·

ότι, κατ' εφαρμογή του άρθρου 25 του πρωτοκόλλου περί του ορισμού της έννοιας «καταγόμενα προϊόντα» και «προϊόντα καταγωγής» και περί των μεθόδων διοικητικής συνεργασίας το οποίο προσαρτάται στο πρωτόκολλο που αναφέρεται ανωτέρω και αποτελεί αναπόσπαστο μέρος της συμφωνίας, το Συμβούλιο Συνδέσεως ΕΟΚ-Μάλτας εξέδωσε την απόφαση αριθ. 2/84 που προβλέπει παρέκκλιση από το πρωτόκολλο για τους κανόνες καταγωγής·

ότι αυτή η απόφαση πρέπει να εφαρμοσθεί στην Κοινότητα,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Η απόφαση αριθ. 2/84 του Συμβουλίου Συνδέσεως ΕΟΚ-Μάλτας εφαρμόζεται στην Κοινότητα.

Το κείμενο της απόφασης επισυνάπτεται στον παρόντα κανονισμό.

Άρθρο 2

Ο παρών κανονισμός αρχίζει να ισχύει την τρίτη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 23 Ιουλίου 1984.

Για το Συμβούλιο

Ο Πρόεδρος

J. O'KEEFFE

(1) ΕΕ αριθ. L 61 της 14. 3. 1971, σ. 1.

(2) ΕΕ αριθ. L 111 της 28. 4. 1976, σ. 3.

ΑΠΟΦΑΣΗ ΤΟΥ ΣΥΜΒΟΥΛΙΟΥ ΣΥΝΔΕΣΕΩΣ ΕΟΚ-ΜΑΛΤΑΣ αριθ. 2/84

της 23ης Ιουλίου 1984

περί παρεκκλίσεως από τις διατάξεις σχετικά με τον καθορισμό της έννοιας «καταγόμενα προϊόντα» ή «προϊόντα καταγωγής» της συμφωνίας συνδέσεως μεταξύ της Ευρωπαϊκής Οικονομικής Κοινότητας και της Μάλτας όσον αφορά τους μετασχηματιστές μέσης συχνότητας

ΤΟ ΣΥΜΒΟΥΛΙΟ ΣΥΝΔΕΣΕΩΣ,

Έχοντας υπόψη:

τη συμφωνία συνδέσεως μεταξύ της Ευρωπαϊκής Οικονομικής Κοινότητας και της Μάλτας, που υπογράφηκε στις 5 Δεκεμβρίου 1970 στη Βαλέττα,

το πρωτόκολλο περί του καθορισμού της έννοιας «καταγόμενα προϊόντα» ή «προϊόντα καταγωγής» και των μεθόδων διοικητικής συνεργασίας, που καλείται στο εξής «πρωτόκολλο», το οποίο είναι προσαρτημένο στο πρόσθετο πρωτόκολλο της συμφωνίας, και ιδίως το άρθρο 25,

Εκτιμώντας ότι, προκειμένου να ληφθεί υπόψη η ειδική κατάσταση της Μάλτας και να μπορέσουν οι ενδιαφερόμενες βιομηχανίες να προσαρμόσουν την παραγωγή τους στους όρους που απαιτούνται από το πρωτόκολλο για την απόκτηση της καταγωγής, πρέπει να προβλεφθεί υπέρ αυτού του κράτους προσωρινή παρέκκλιση από ορισμένες διατάξεις,

ΑΠΟΦΑΣΙΖΕΙ:

Άρθρο 1

Κατά παρέκκλιση από τον κανόνα των πινάκων Α και Β του πρωτοκόλλου σχετικά με την κλάση 85.15 του Κοινού Δασμολογίου, που προβλέπει ότι τουλάχιστον 50 % κατ' αξία των προϊόντων, μερών ή μεμονωμένων τεμαχίων που χρησιμοποιούνται πρέπει να είναι προϊόντα καταγωγής, οι μετασχηματιστές μέσης συχνότητας που κατασκευάζονται στη Μάλτα θεωρούνται ως προϊόντα καταγωγής Μάλτας σε περίπτωση που δεν τηρείται ο κανόνας αυτός, υπό την προϋπόθεση ότι πληρούνται οι άλλοι όροι που εφαρμόζονται στην κλάση αυτή.

Άρθρο 2

Η Μάλτα, τα κράτη μέλη και η Κοινότητα υποχρεούνται, στο μέτρο που τους αφορά, να λάβουν τα μέτρα που απαιτεί η εκτέλεση της παρούσας απόφασης.

Άρθρο 3

Η παρούσα απόφαση παράγει αποτελέσματα την 1η Αυγούστου 1984.

Εφαρμόζεται μέχρι τις 31 Ιουλίου 1986.

Βρυξέλλες, 23 Ιουλίου 1984.

Για το Συμβούλιο

Συνδέσεως ΕΟΚ-Μάλτας

Ο Πρόεδρος

A. O'ROURKE